Rockstar: Netið nýtt til fullnustu

Það hafa víst fáir farið varhluta af Magna-æðinu sem gengið hefur yfir landann frá því söngvarinn hóf að láta að sér kveða í bandarísku raunveruleikasjónvarpi. En þegar þjóðrembuhlutanum sleppir er eitt það merkilegasta sem að þessum Rockstar-þáttum snýr að mínu mati hversu öflug notkun Internetsins er við allt sem að framleiðslunni snýr.

Þættirnir eru fyrir það fyrsta framleiddir í náinni samvinnu við msn.com, vefgátt Microsoft, eins og sjónvarpsáhorfendur og atkvæðagreiðendur ættu að vera búnir að átta sig á. Hér heima á Íslandi sjáum við þrjá mismunandi þætti. Fyrra kvöldið er raunveruleikaþátturinn, þar sem fjallað er um ýmsa viðburði í Rockstar-höllinni, og svo sjálfur tónleikaþátturinn. Kvöldið eftir er svo kynning úrslita og keppendaheimsending.

Raunveruleikaþátturinn vefefni

Eftir því sem ég kemst næst er raunveruleikaþátturinn ekki sýndur í bandarísku sjónvarpi, heldur einungis á Netinu – á vefsíðu þáttarins, www.rockstar.msn.com. Þannig er sá hluti þáttagerðarinnar í raun ítarefni fyrir þá áhugamenn um heim allan sem vilja sjá enn meira en það sem sýnt er í sjónvarpi. Við hér heima fáum þetta hins vegar í sjónvarpinu, enda svo sem skiljanlegt miðað við áhugann á efninu hér. Þetta skýrir hina miklu endurtekningu sem á sér stað þegar vefþátturinn er fyrst sýndur hér heima og síðan tónleikaþátturinn beint á eftir, þar sem sýnd eru brot úr vefþættinum.

Jafnframt er tæknin nýtt til hins ítrasta við kosninguna, þar sem hægt er að kjósa á Netinu, í farsímum og gegnum MSN-spjallforritið. Farin er sú leið að leyfa öllum að kjósa eins oft og þeir vilja, sem er svo sem umdeilanleg aðferð, en sennilega raunsærri en að segja að hver og einn megi einungis kjósa einu sinni, en geta tæpast tryggt það í framkvæmd.

Bloggarar flytja fréttirnar

Enn einn anginn af þessu er svo hvernig bloggarar úr áhorfendahópnum hafa veitt áhugafólki enn meiri innsýn í framvinduna þegar þættirnir eru teknir upp með því að lýsa upplifun þeirra sem eru á staðnum. Þannig hafa þeir sem ekki geta beðið eftir fréttum af frammistöðu keppenda getað fengið þær nánast um leið og upptaka þáttanna er yfirstaðin með því að fylgjast með spjallvefjum og bloggsíðum. Þarna sést sem sagt vel hvernig bloggið getur virkað sem fréttastofa þar sem hinn almenni borgari sem staddur er á vettvangi gegnir í senn hlutverki fréttamanns, ritstjóra og útgefenda.

Áhugasamir nýta svo Netið við ýmsa upplýsingaöflun um keppendur og fyrri afrek þeirra, hvort sem það er um fyrirsætustörf hinna snoppufríðari eða tónlistarferil þeirra sem látið hafa að sér kveða í útgáfubransanum. Magna-aðdáendur um allan heim hafa til dæmis samkvæmt nýjustu fréttum ratað í auknum mæli á íslenskar netverslanir í leit að plötum með Á móti sól.

Það sem koma skal

Hvað sem segja má um Rockstar eða raunveruleikaþætti yfirleitt, er ljóst að framleiðendur þáttanna og áhugafólk er afskaplega duglegt við að nýta Internetið til að auka gildi efnisins og gera þeim sem áhuga hafa á því kleift að kafa enn dýpra en þekkst hefur bak við tjöldin við framleiðslu þáttanna. Það er engin spurning að þetta er það sem koma skal í framleiðslu afþreyingarefnis – aukin þátttaka áhorfenda í gegnum Netið. Og það er verulega áhugavert að fylgjast með þeirri þróun.

Kristinn Jón Arnarson er almannatengslaráðgjafi hjá GCI, Grey Communications International, og fyrrverandi ritstjóri Tölvuheims.